
	בית המשפט המחוזי מרכז-לוד

	ת"פ 34697-02-21 מדינת ישראל נ' פרדו

	
	18 מרץ 2021



	לפני כבוד השופט עמי קובו 

	המאשימה
	 מדינת ישראל


	נגד


	הנאשם
	 אברהם רמי פרדו ת"ז  008868085 



<#2#>

נוכחים:
ב"כ המאשימה – עו"ד אסנת שלזינגר 

ב"כ הנאשם וב"כ האיגוד – עו"ד מזור מצקביץ'
הנאשם התייצב 
מזכיר האיגוד – מר הרצל קרן
יו"ר האיגוד – מר אברהם פרדו
גזר דין
הנאשם הורשע בהתאם להודאתו בעובדות כתב האישום בעבירה של אחריות נושא משרה לפי סעיף 48 לחוק התחרות הכלכלית תשמ"ח-1988. 
על פי המתואר בעובדות כתב האישום, הנאשם שימש כיו"ר איגוד של משווקי פירות וירקות בישראל והיה מנהלו הפעיל. חברת גליל היא חברה לשיווק תוצרת חקלאית של מאות חקלאים אשר פתחה מערך הפצה חדש לחודש נובמבר 2019. 
ביום 26.11.19 התקיימה ישיבה של האסיפה הכללית של האיגוד ובה הוחלט שלא לרכוש מגליל תוצרת חקלאית החל מיום 7.12.19. כמו כן הוחלט כי לצורך הבטחת קיום ההחלטה, כל חבר יפקיד בידי מזכיר האיגוד שיק ביטחון בסך של 50,000 ₪, אשר יפרע במקרה של הפרת ההחלטה. 
פרוטוקול הישיבה נחתם על ידי מורשי החתימה של האיגוד, ובכלל זה הנאשם מתוקף תפקידו. 
ביום 3.12.19 נפתחה חקירה של רשות התחרות, וביום 5.12.19 הופץ לחברי האיגוד מכתב המבטל את ההחלטה להחרים את חברת גליל. 
הצדדים הגיעו להסדר טיעון, במסגרתו עתרו במשותף להשית על הנאשם מאסר על תנאי לצד קנס בסך של 40,000 ₪. 
לאחר ששמעתי את טיעוני הצדדים, סבורני כי הסדר הטיעון סביר ומאוזן וראוי לכבדו. 
בשיקולי החומרה יש לקחת בחשבון את העבירה שבוצעה, כמפורט לעיל. 
בשיקולי הקולא נתתי דעתי לכך שהנאשם הודה באשמה בהזדמנות הראשונה ונטל אחריות מלאה למעשיו, והלכה למעשה כתב האישום הוגש לבית המשפט ביחד עם הסדר הטיעון, כפי שטענה ובצדק באת-כוח הנאשם מעט למעלה משנה מאז ביצוע העבירה, ההליך מגיע לסיומו. כמו כן יש לציין כי מדובר בנאשם בן 74, אשר נסיבותיו האישיות והבריאותיות פורטו על ידי הצדדים. 
בנסיבות אלה ראוי לכבד את ההסדר. 
אשר על כן, אני גוזר על הנאשם את העונשים הבאים:
1.
6 חודשי מאסר על תנאי, לבל יעבור הנאשם במשך שנתיים מהיום עבירה לפי חוק התחרות הכלכלית. 
2.
קנס בסך של 40,000 ₪ או 100 ימי מאסר תמורתו. הקנס ישולם ב- 10 תשלומים חודשיים שווים ורצופים, החל מיום 1.6.21. 
זכות ערעור לביהמ"ש העליון תוך 45 ימים. 
<#6#>

ניתנה והודעה היום ה' ניסן תשפ"א, 18/03/2021 במעמד הנוכחים.

	עמי קובו, שופט


הוקלד על ידי אורית שטורם

